b'\n_START_ARTICLE_\nNEXX\n_START_SECTION_\nIstoric\n_START_PARAGRAPH_\nPovestea grupului NEXX a \xc3\xaenceput la sf\xc3\xa2r\xc8\x99itul anului 2001, c\xc3\xa2nd Robert \xc8\x99i Sebastian s-au \xc3\xaent\xc3\xa2lnit la o audi\xc8\x9bie pentru un alt proiect. Am\xc3\xa2ndoi au trecut audi\xc8\x9bia \xc8\x99i au plecat \xc3\xaen turneu \xc3\xaen 2002 \xc8\x99i 2003._NEWLINE_C\xc3\xa2nd proiectul s-a terminat, ei au decis s\xc4\x83 continue s\xc4\x83 lucreze \xc3\xaempreun\xc4\x83, astfel, la finele anului 2004, au \xc3\xaenceput s\xc4\x83 compun\xc4\x83 piese noi \xc3\xaen studioul lor din Stockholm. Contactele pe care le aveau cu mai mul\xc8\x9bi produc\xc4\x83tori suedezi i-au ajutat s\xc4\x83 g\xc4\x83seasc\xc4\x83 un stil potrivit \xc8\x99i au \xc3\xaenceput s\xc4\x83 construiasc\xc4\x83 o nou\xc4\x83 trup\xc4\x83._NEWLINE_Av\xc3\xa2nd am\xc3\xa2ndoi o pasiune pentru clubbing \xc8\x99i a petrece timpul pe ringul de dans, au fost influenta\xc8\x9bi de arti\xc8\x99ti precum: Madonna, Basement Jaxx, Kylie Minogue \xc8\x99i arti\xc8\x99tii disco din anii \'70 \xc8\x99i \'80._NEWLINE__NEWLINE_\xc3\x8en decembrie 2004, Robert a \xc3\xaenceput repeti\xc8\x9biile pentru musicalul celebru pe muzica trupei ABBA, Mamma Mia! \xc3\xaen Stockholm, unde a devenit foarte bun prieten cu Johanna \xe2\x80\x9cJo\xe2\x80\x9d Eriksson, care a f\xc4\x83cut parte \xc8\x99i ea din distribu\xc8\x9bie._NEWLINE_Robert \xc8\x99i Sebastian c\xc4\x83utau o voce feminin\xc4\x83 pentru trup\xc4\x83. La scurt timp dup\xc4\x83 musical, Jo a ascultat materialul lor \xc8\x99i l-a \xc3\xaentrebat pe Robert dac\xc4\x83 poate s\xc4\x83 interpreteze ea vocalul pieselor. Dup\xc4\x83 audierea Johannei, grupul practic s-a format complet \xc8\x99i a intrat \xc3\xaentr-o nou\xc4\x83 er\xc4\x83 a evolu\xc8\x9biei sale._NEWLINE_Trupa a \xc3\xaenregistrat un nou material \xc3\xaen urm\xc4\x83torii 2 ani \xc8\x99i \xc3\xaen 2006 au \xc3\xaenceput un turneu \xc3\xaen Suedia, Finlanda \xc8\x99i Letonia. \xc3\x8en 2007 au \xc3\xaenceput colaborarea cu produc\xc4\x83torul suedez de top Jonas Von Der Burg, care a mai lucrat cu September, Danny, Alcazar; \xc8\x99i \xc3\xaempreun\xc4\x83 cu el \xc8\x99i cu Ivan Lisinski(Bananarama \xc8\x99i Dani Minogue) au compus piesa \xe2\x80\x9dSynchronize Lips\xe2\x80\x9d, care a devenit hit \xc3\xaen cel mai scurt timp. Pe 9 august 2008 trupa a participat la Sopot Hit Festival, unde a ocupat locul 3 la categoria Hituri interna\xc8\x9bionale, pentru piesa Syncronize Lips. Pe 24 aprilie 2009 trupa a c\xc3\xa2\xc8\x99tigat Premiul Eska la categoria "ImprEskowy Hit Roku" cu piesa Syncronize Lips. Primul album al trupei, intitulat Synchronize Lips, a fost lansat \xc8\x99i \xc3\xaen Rom\xc3\xa2nia. Cu piesa Synchronize Lips trupa s-a bucurat de succes \xc3\xaen Rom\xc3\xa2nia, ajung\xc3\xa2nd pe pozi\xc8\x9bia #2 \xc3\xaen Romanian Top 100 pe 18 aprilie 2009 \xc8\x99i men\xc8\x9bin\xc3\xa2ndu-se timp de 10 s\xc4\x83pt\xc4\x83m\xc3\xa2ni \xc3\xaen top 10 \xc8\x99i timp de \xc8\x99ase s\xc4\x83pt\xc4\x83m\xc3\xa2ni \xc3\xaen "Dance Chart" la Music Channel. La gala \xe2\x80\x9eRomanian Music Awards\xe2\x80\x9d 2009 NEXX a concertat \xc3\xaen calitate de invitat.'